पाकिस्तान ने दिन की शुरुआत दूसरी पारी में 2 विकेट पर 144 रन से आगे की और अजहर अली (64) के रूप में तीसरा विकेट गंवाया। इसके बाद हैरिस सोहैल भी 17 रन बनाकर आउट हो गए। अशद शफीक और बाबर आजम ने मिलकर पांचवें विकेट के लिए 75 रन जोड़कर स्कोर में इजाफा किया। बाबर आजम एक छोर पर टिके रहे और छठे विकेट के लिए सरफराज अहमद (81) के साथ मिलकर टीम को बड़ी बढ़त की तरफ पहुंचाकर ऑस्ट्रेलिया के लिए मुश्किलें खड़ी कर दी। बाबर आजम ने शानदार पारी खेली लेकिन दुर्भाग्य से अपना शतक पूरा नहीं कर पाए और 99 रन पर मिचेल मार्श का शिकार हुए। 9 विकेट पर 400 रन बनाकर मेजबान टीम ने मेहमान टीम को 538 रनों का लक्ष्य दिया। ऑस्ट्रेलिया के लिए दूसरी पारी में नाथन लायन ने 4 विकेट चटकाए।